  Виталий Пронин Можга ёросысь Гозек (Лудзи-Шудзи) гуртын война дыръя ужамъёс 2 кузя гинэ кылизы на: Людмила Яковлевна Александрова но Евдокия Ильинична Кузнецова. Кыкназы ик «Анайлэн данэз» («Материнская слава») гадьпусэн данъямын. Людмила Яковлевна Александрова но Евдокия Ильинична КузнецоваБыдэ вуиз 8 аресказ Людмила Яковлевна Александрова вордӥськемын 1932-тӥ арын Гозек гуртын. Война кутскыку, солы 8 арес вал. Али кадь ик тодэ атайзэ войнае нуэмзэс. Атаез бусыын лобогрейкаен (кутсаськон машина) ужа вылэм, сое доразы чаляк вуттӥллям. Кузпалыныз но нылпиосыныз Яков рос-прос пукыны но вуттымтэ — усьтыр-табыр басьтӥллям. Гуртаз кылиллям 3 нылпиосыз: бадӟымез Мила, солэсь 3 ареслы пичигес Очей но 6 ареслы пичигес Витя. Яшка агай Мила нылзэ ӟыгыртэм но шуэм: «Мемеедлы юрттӥськы, вынъёстэ утялты». Мила апай 4 классэз быдтыны быгатӥз ик, отӥяз дышетскыны дыр ӧй вал ини. Вынъёсыз весь бӧрдо, сиемзы потэ, мемизылэн дырыз ӧвӧл, песянайзы уг султылы ни. Гужем, возь вылэ ветлыса, котомкаен колыс вайылӥзы, солэсь пунем лэсьязы, кӧмеч пыжылӥзы. Нылашлы черсӥськоно, керттӥськоно — вынъёссэ дӥсяно. Гужем Мила мемиез сьӧры бусые араны мынэ, толалтэ — нюлэскы пу дасяны.Ӟеч валъёсты фронтэ келязы, колхозэ никыр-някыръёсыз гинэ кылизы. Мила вал кыткыны дышиз, сое усыяны лэзизы. Кизён кудызэ мырдэм вормыса, кизьыса ветлӥз пичи Мила. Етӥнэз киын ишкизы но, сэстӥзы но.— Чырткем ужамелы синмаськыса, монэ парсьпи сюдыны пуктӥзы, — вера Людмила Яковлевна. — Туж яратӥсько вал ужме, парсьпиосы сяртчы кадесь вал.Атайзылэсь похоронка басьтӥзы. Мила юн-юн кариськиз, атаезлэсь верам кылъёссэ ӧз вунэты. Пыр ужаз колхозын. Ӟазег пастухын но ветлӥз, ыж но возьмаз. Парсьпи сюдыкуз, умой ужамез понна солы парсьпи сётъяллязы. Ошъёсыз куайытонын кема аръёс ӵоже тыршиз. Ошъёсыз зол куаемен, ВДНХ-лэсь значоксэ бырттӥзы. Соку легковой машинаослы очередь вал, нош солы машина но сётӥзы. Людмила Яковлевна кузпалъяськиз Гозек гуртэ из поттон карьере ужаны лыктэм Георгиен. 5 нылпи будэтӥзы — 2 ныл но 3 пи. Людмила Яковлевналэн кузпалыз улонысь вазь кошкиз, 2-ез пиез но, шудтэм учыре сюрыса, улонысь кошкизы. Пересь кышномуртэ утялтэ бадӟым нылыз. Песянайлэн 8 нунокъёсыз, соослэн 14 пиналъёссы ини. Нылпиосыз, нуныкаосыз дораз берто но бордаз ӟыгырско. — Улэмъя улэм потэ, атае понна но, пиосы понна но. Ваньмыз вань, монэ утялто, сӥлы каро, — шуэ Мила апай.Гуртоослыали но юрттэЕвдокия Ильинична Кузнецова вордӥськемын Пичи Пурга ёросысь Эдэйгуртын (азьло со Пыӵас ёросэ пыриз) 1928-тӥ арын. Семьязы бадӟым вал — 9 нылпи. 4-ез пичиысен ик висьыса кулӥзы. Война кутскем бере 3 агайёссэ но атайзэ ожмаськыны нуизы. 2-ез агаез ӧз ни берытске. Атаезлэсь ивор туж кема ӧй вал. Уз берытскы ни кожало вал, но жуммем атайзы бертӥз, 9 ар ортчыса — пленын вылэм. Эдэйгуртын Евдокия Ильиничнаез Илля Одотья шуо вал. Нылашлы 7 класс дышетскыны кылдӥз. Дышетскыны визьмо, ужаны шаплы, кыллы усточи вылэм. Со понна сое Можгала бухгалтерлы дышетскыны ыстӥллям. Война нокинлы но дораз тэк пукыны ӧз сёты. Кин нюлэскын, кин бусыын тыршиз. Сюрло, лопатка кутыны быгатӥськод ке, тон адями ини. Нюлэс кораны лэзьязы Илля Одотьяез но. Нуналаз 200 грамм нянь сёто вал. Сӥзьыл октытэк кельтэм картошкаез тулыс бичаса сиылӥзы. Мукыли, пешник, курытгумы, пушнер, колыс, сарда, пот сиылӥзы — ваньзэ вераса но уд быдты. Пыӵасын редакция вал, Евдокия Ильиничнаез отчы ужаны ыстӥзы. «Международный обзор» иворез 2-3 часын уйин гинэ сёто вал, сое возьмаса пукылӥз, бӧрысь со иворез печатать карылӥз. Собере Евдокия Ильиничнаез Гозек гуртысь сельсоветэ ужаны келязы. Война дыръя тыриськон бичазы: курегпуз, вӧй, ыж гон. Вань пудоез фронтэ келяло вал. Ваньзэ лыдъяно-чотано — со бумагаослэсь йыр визьтэмме вал, тодаз вае Евдокия Ильинична. Лудзи-Шудзиын ик Евдокия Ильинична из поттон карьерын, колхозын бухгалтерын ужаз. Берло аръёссэ, пенсие потытозяз, Пыӵасысь совхозын тыршиз.Кузнецовъёс 6 нылпи: 5 ныл но 1 пи — будэтӥзы. Евдокия Ильиничналэн кузпалыз кемалась улонысь кошкемын ини. Кышномуртэз утялто Люба нылыз но солэн кузпалыз. Евдокия Ильиничналэн 13 кузя нунокъёсыз, соослэн 16 пиналъёссы. Вордскем нуналаз, Вормон Нуналэ люкаськыло быдэс семьяен. Дуся апай — гуртамы, котыр гуртоослы туж кулэ адями, со пичиослэсь гогыоссэс пелля, вырӟемъёсыз тупатэ.________Надежда Иванова.Можга ёросысь Гозек гурт  